Priti Patel
Priti Patel er en britisk konservativ politiker. Hun er uddannet fra Watford Grammar School og universiteterne i Essex og Keele.
Priti Patel blev første gang valgt ind i Underhuset i Det Britiske Parlament i 2010. Hun besad flere forskellige ministerposter i David Camerons regeringer frem til 2016 og blev udnævnt til minister for international udvikling af Theresa May i 2016; en post, som hun måtte trække sig fra i november 2017 på grund af brud på ministeransvarlighedsreglerne under en rejse til Israel, hvor hun holdt ikke-godkendte møder med højtstående israelske politikere.
I 2019 udpegede Boris Johnson hende til indenrigsminister.
Priti Patel er erklæret tilhænger af Thatcherismen og befinder sig således på højrefløjen i Conservative Party.
Sammen med fire andre unge konservative parlamentsmedlemmer udgav hun i 2012 bogen Britannia Unchained; et kampskrift for øget økonomisk liberalisme og en mindre velfærdsstat.
Da resultatet af det formandsvalg i partiet, der fulgte efter Boris Johnsons afgang den 7. juli 2022, blev offentliggjort den 5. september, og det stod klart, at Liz Truss havde vundet, trak Patel sig fra posten som indenrigsminister.